qpiray

kperay (Squliq Atayal, 賽考利克泰雅語) / qpiray (Skikun Atayal, 四季泰雅語) / tatayu’ (Matu’uwal Atayal, 汶水泰雅語) / ṟapiriy (Plngawan Atayal, 萬大泰雅語) / piray (S’uli Atayal, 澤敖利泰雅語) / kpiray (Klesan Atayal, 宜蘭澤敖利泰雅語)

tatayu’
manananaq ku’ suga’iru’ nku’ tatayu’. aruwa’ ku’ qamisan ka tikay ru muwah ku’ gabagan ka tikay ga, pa’asiga itaal ’i’ manahahiyaw ’i’ humakay cku’ lahulahu ru mickacka cku’ pahpah. kiya a’ pahpah ga pakakiya a’ balaiq talan ka tatayu’. kiya a’ tatayu’ ga yani uwiy pakakiya’ a’ mananananaq ka makababaw na’ rawrawq.

’i’ manbahag cku’ rawrawq ku’ tatayu’ ga, papauwahun nku’ rawq ku’ giqas na’ kinsawkan. kiya mawiwi’ cku’ babaw na’ qusiya’ ku’ nami’. makahtu’ cku’ babaw na’ qusiya’ ku’ tunux na’ qulih. minga’ kahabag ku’ qayaban. masiyaq kahabag ku’ ma’uba’ ka’ hamhum. makapahpah kahabag ku’ matanah ka pahpah. humuwaag kahabag ku’ buweng. yani kahabag san maha’, abalaiq ru magbatunux ku’ rawrawq.

mana’aring ’i’ masiulaqi’ ku’ tatayu’ ga, bali’ cubalay magbatunux. ini patagtatayu’ na ga, ’i’ hiya’ ga aqih a’ talan cubalay ka kakumay. mabihuw ’i’ humakay cku’ rawq ini ga qarax nku’ kahuniq. si’icuwan niya’cu’ cuquliq ku’ cinalxan niya’. 

minkakumay ku’ tatayu’ na ga, aqih gi pakarumakiyas ’i’ hiya’ ru kahi humuwah cu’ pinumuwa’. ’i’ hiya’ ga aqih a’ kakumay. matagtatayu’ la ga rumag cku’ papatawwaw ’i’ pausa’ ku’ hiing na’ buweng. rahuwal ru lalbing ku’ buway nku’ pinumuwa’. yani rinag nku’ tatayu’ cku’ papatawwaw ka hani.
minuwah cku’ matagtatayu’ ku’ kinmagbatunux nku’ tatayu’. ani ini ka’ingasug ku’ qinqaynux naha’ ga asiki na ga manlawkah ’i’ maqiyanux.

payux cubalay a’ tatayu’ cku’ Taiwan ru baqun kahabag na’ itaal cku’ babaw na’ rawrawq. ini packa’ ku’ kaal nku’ Taiwan kahi payux ku’ tatayu’ mhniq i’ runi. kiya na ku’ manananaq ka tatayu’ cku’ Taiwan. payux ku’ ini baqi cu’ minuwah inu’ ka qumihu ka itaal. muwah ’i’ mitaal cu’ tatayu’ nku’ Taiwan. babaw niya’ kiya a’ riax su’ ga aras kahabag ku’ qutux su’ cu’ imuwaag ru usa’ cku’ tinqalangan na’ yencumin mitaal cu’ tatayu’. babaqun su’ ku’ kinusa’ na’ waw na’ tatayu’.

Category:​ke na matu’uwal Tayal